
Folyékony füstölő berendezés fejlesztése

A dolgozatom célja egy folyékony füstölő berendezés fejlesztése, ami alkalmas a füstölt termékek ízének és színének kialakítására. A jelenlegi berendezés továbbfejlesztése azért szükséges, mert az előállítási és fenntartási költségei a szükségesnél magasabbak, illetve munkavédelem tekintetében sem megfelelő.
A technológia célja, hogy a folyékony füstaromát a termék felületére permetezzük. Az aromát kondenzációval, szűréssel és ülepítéssel állítják elő keményfa füstből. A dolgozatom a berendezés két főbb egységének legfontosabb számításait tartalmazza. Az áramlástani rendszerét, aminek feladata, hogy a folyékony füstaromát vízzel hígítsa, majd a termék felületére permetezze. A folyadékok adagolása indukciós áramlásmérők alkalmazásával, a keverésük propellerkeverővel érhető el. Az oldat egy szűrőn, majd a fúvókákon keresztül jut a termék felületére. A dolgozat tartalmazza a konvejorláncok számításait is. Ezek célja a terméket tartó rudak továbbítása a berendezésben. A konvejorláncok működtetése lánchajtásokkal, valamint egy csigahajtóművel és egy villanymotorral történik.
Az elvégzett számítások és a meghatározott költségek alapján megállapítható, hogy az új berendezés költségei alacsonyabbak a jelenleginél. Továbbá a munkavédelemmel kapcsolatos problémákat is sikerült megoldani.



